Մինչ այդ, երէկ Վեհափառ Հայրապետը Սուրբ Էջմիածնի մէջ իր օրհնութիւնը փոխանցեց երեք զինուորականներու, որոնք բուժման համար կը մեկնին Հնդկաստան։ Հայրենիքի պաշտպանութեան համար ռազմական գործողութիւններու հետեւանքով հաշմանդամ դարձած այս երեք զինուորները յառաջիկայ օրերուն բուժման համար պիտի մեկնին Հնդկաստան։ Երէկուան հանդիպման ընթացքին իրենց ընկերացաւ Հայաստանի Զինեալ ուժերու հոգեւոր առաջնորդ Տ. Վրթանէս Եպսկ. Աբրահամեան։ Մայր Աթոռ Սուրբ Էջմիածնի եւ Կալկաթայի Ս. Նազարէթ հայկական եկեղեցւոյ վարչութեան նախաձեռնութեամբ ու աջակցութեամբ զինուորականները պիտի ստանան անհրաժեշտ բուժում։ Անոնք պիտի ունենան փրոթէզներ։ Վեհափառ Հայրապետը յոյս յայտնեց, թէ այս անհրաժեշտ բուժումը պիտի նպաստէ՝ որպէսզի զինուորականները կազմակերպեն իրենց յետագայ կեանքն ու ծառայութիւնը։ Զրոյցի տեւողութեան զինորականներն ալ երախտագիտութիւն յայտնեցին Վեհափառ Հայրապետի հոգածու վերաբերմունքին համար։ Անոնք պատասխանեցին նաեւ իրենց կեանքի ու ծառայութեան վերաբերեալ Նորին Սրբութեան հարցումներուն։ Հանդիպման աւարտին Վեհափառ Հայրապետը «Պահպանիչ» աղօթքով օրհնեց զինուորականները՝ մաղթելով, որ ամենակալ Տէրը անոնց պարգեւէ ուժ եւ եռանդ կեանքի մէջ նորանոր յաջողութիւններ արձանագրելու եւ յարատեւ խաղաղութեան մէջ ապրելու ուղղութեամբ։